

VENDIM
Nr. 49, datë 3.7.2019

PËR DISA NDRYSHIME NË RREGULLOREN “PËR LICENCIMIN, ORGANIZIMIN, VEPRIMTARINË DHE MBIKËQYRJEN E ZYRAVE TË KËMBIMIT VALUTOR”

Në bazë dhe për zbatim të nenit të nenit 12, shkronja “a” dhe të nenit 43, shkronja “c”, të ligjit nr. 8269, datë 23.12.1997 “Për Bankën e Shqipërisë” i ndryshuar; nenit 126, të ligjit nr. 9662, datë 18.12.2006 “Për bankat në Republikën e Shqipërisë”, i ndryshuar; si dhe të ligjit nr. 9917, datë 19.5.2008 “Për parandalimin e pastrimit të parave dhe financimit të terrorizmit”, i ndryshuar; Këshilli Mbikëqyrës i Bankës së Shqipërisë, me propozimin e Departamentit të Mbikëqyrjes 

VENDOSI:

1. Në rregulloren “Për licencimin, organizimin, veprimtarinë dhe mbikëqyrjen e zyrave të këmbimit valutor”, miratuar me vendimin e Këshillit Mbikëqyrës nr. 31, datë 6.6.2007, të bëhen ndryshimet e mëposhtme:
a) Në nenin 2, pas shkronjës “b”, shtohet shkronja “c”, me përmbajtjen e mëposhtme:
 “c) ligjit nr. 9917, datë 19.5.2008 “Për parandalimin e pastrimit të parave dhe financimit të terrorizmit”, i ndryshuar.”; 
b) Në nenin 3, bëhen ndryshimet e mëposhtme:
i) Pas togfjalëshit “ligjit ‘Për bankat në Republikën e Shqipërisë’”, shtohet togfjalëshi “i ndryshuar, dhe në ligjin nr. 9917, datë 19.5.2008 ‘’Për parandalimin e pastrimit të parave dhe financimit të terrorizmit’, i ndryshuar’”;
ii) Pas shkronjës “l”, shtohen shkronjat “m” dhe “n”, me përmbajtjen e mëposhtme:
 “m) aksione të mbajtësit (bearer shares), janë aksione të një personi juridik, pronësia e të cilave i kalon personit që zotëron/mban certifikatën/dokumentin e aksioneve të mbajtësit, pa pasur nevojë për marrëveshje/kontratë për kalimin e pronësisë së këtyre aksioneve; 
n) aksioner përfaqësues (nominee shareholder), është aksioneri i regjistruar i një personi juridik, që mban aksionet në emër të aksionerit aktual (pronarit përfitues), në bazë të një marrëveshjeje.”;
c) Në nenin 6, bëhen ndryshimet e mëposhtme: 
i) Në pikën 1, pas shkronjës “b”, shtohet shkronja “b/1” me përmbajtjen e mëposhtme:
 “b/1) Deklaratën personale të aksionerëve/ortakëve dhe administratorit, për lidhje të mundshme familjare apo marrëdhënie të ngushta personale, pune apo biznesi sipas përcaktimeve ligjore, me persona për të cilët ka dënime penale të formës së prerë (sipas aneksit nr. 9, të kësaj rregulloreje).”;
ii) Në pikën 1, shkronja “f”, togfjalëshi “(të paktën arsimin e mesëm)”, zëvendësohet me togfjalëshin “(diplomë universitare)”;
d) Në nenin 8, pika 1, togfjalëshi “është 1,500,000 lekë” zëvendësohet me togfjalëshin “është 2,500,000 lekë”;
c) Në nenin 9, pas pikës 4, shtohen pikat 5 dhe 6, me përmbajtjen e mëposhtme: 
 “5. Banka e Shqipërisë, për të kryer vlerësimet e parashikuara në këtë nen, përveç shqyrtimit të dokumentacionit të paraqitur, bashkëpunon dhe kërkon informacion nga autoritetet mbikëqyrëse homologe dhe institucionet e specializuara për luftën kundër krimit ekonomik dhe krimit të organizuar dhe për parandalimin e pastrimit të parave, Autoriteti i Mbikëqyrjes Financiare, Autoriteti i Konkurrencës, Drejtoria e Përgjithshme e Policisë së Shtetit, Drejtoria e Tatim Taksave, etj. 
6. Në rast se Banka e Shqipërisë konstaton, apo ka dyshime të arsyeshme se struktura e kapitalit apo burimi i tij lidhet me persona për të cilët ka dënime penale të formës së prerë, që kanë lidhje familjare apo marrëdhënie të ngushta personale, pune apo biznesi sipas përcaktimeve ligjore, me aksionerët/ortakët e propozuar, apo lidhet me shoqëri të regjistruara në parajsa fiskale ose offshore, njofton dhe kërkon nga Drejtoria e Përgjithshme e Parandalimit të Pastrimit të Parave nëse ka informacion në lidhje me aksionerët/ortakët e propozuar, si dhe pezullon procedurën e licencimit deri në një përgjigje nga kjo e fundit.”;
f) Në nenin 10, bëhen ndryshimet e mëposhtme:
i) Pas pikës 1, shtohet pika 1/1, me përmbajtjen e mëposhtme:
“1/1. Banka, përveç sa parashikohet në pikën 1 të këtij neni, refuzon dhënien e licencës edhe:
a) në rast se vërtetohet se: 
i) struktura e shoqërisë që kërkohet të licencohet apo burimi i saj i kapitalit lidhet me persona për të cilët ka dënime penale të formës së prerë;
ii) aksioneri/ortaku i subjektit zotëron aksione të mbajtësit (bearer shares), ose është aksioner përfaqësues (nominee shareholder) (nëse është e aplikueshme);
iii) aksioneri/ortaku i propozuar i subjektit të propozuar paraqet rrezik të lartë, bazuar në vlerësimet e Bankës së Shqipërisë; si dhe 
b) në çdo rast që licencimi i subjektit do të cenonte interesat e publikut.”;
g) Në nenin 16, paragrafi i parë, togfjalëshi “ruan transparencën”, zëvendësohet me togfjalëshin “siguron transparencën”;
h) Në nenin 19, pas pikës 4, shtohet pika 4/1, me përmbajtjen e mëposhtme:
 “4/1. Subjektet raportojnë, brenda muajit janar të çdo viti, në Departamentin e Mbikëqyrjes, informacionin/dokumentacionin e mëposhtëm:
a) vërtetim nga Ministria e Drejtësisë se aksioneri/ortaku dhe administratori nuk është i dënuar penalisht ose formularin e vetëdeklarimit, sipas aneksit nr. 4 të kësaj rregulloreje (dokumenti duhet të jetë i lëshuar jo më larg se 3 (tre) muaj nga dita e paraqitjes); 
b) deklaratë personale e aksionerit/ortakut dhe administratorit për lidhje të mundshme familjare apo marrëdhënie të ngushta personale, pune apo biznesi sipas përcaktimeve ligjore, me persona për të cilët ka dënime penale të formës së prerë (sipas aneksit nr. 9, të kësaj rregulloreje);
c) deklaratë personale e administratorit që subjekti vazhdon të plotësojë kushtet në bazë të të cilave ai është licencuar;
Banka e Shqipërisë, përveç sa kërkohet në këtë pikë, ka të drejtën të kërkojë informacion shtesë gjatë procesit të vlerësimit të këtij dokumentacioni.”;
i) Në nenin 21, në pikën c, pas togfjalëshit “gjatë procedurës së aplikimit për licencë”, shtohet togfjalëshi “ose gjatë procesit të raportimit në Bankën e Shqipërisë”; 
j) Pas aneksit 8, shtohet aneksi 9, sipas përmbajtjes në aneksin 1, bashkëlidhur këtij vendimi.
2. Rregullat e parashikuara sipas përcaktimeve të këtij vendimi, do të zbatohen vetëm për procedurat e nisura pas hyrjes në fuqi të tij.
3. Ngarkohet Departamenti i Mbikëqyrjes, për ndjekjen e zbatimit të këtij vendimi.
4. Ngarkohet Kabineti i Guvernatorit dhe Departamenti i Kërkimeve me publikimin e këtij vendimi, përkatësisht në Fletoren Zyrtare të Republikës së Shqipërisë dhe në Buletinin Zyrtar të Bankës së Shqipërisë.
Ky vendim hyn në fuqi 15 ditë pas botimit në Fletoren Zyrtare, përveç shkronjës “h”, të pikës 1, të këtij vendimi, e cila hyn në fuqi më datë 31.12.2019.

KRYETAR
Gent Sejko

ANEKS 1

“ANEKS NR. 9

DEKLARATË

Nëpërmjet së cilës, unë vërtetoj se kam/nuk kam lidhje familjare ose marrëdhënie të ngushta personale, pune apo biznesi sipas përcaktimeve ligjore, me persona për të cilët ka dënime penale të formës së prerë. 
[bookmark: _GoBack]Shënim: Në rastin kur aksioneri/ortaku/administratori i propozuar deklaron se ka lidhje familjare ose marrëdhënie të ngushta personale, pune apo biznesi sipas përcaktimeve ligjore, me persona për të cilët ka dënime penale të formës së prerë, rendit në vijim emrat e personave.

Vërtetoj se informacioni i dhënë, i paraqitet vullnetarisht nga unë, Bankës së Shqipërisë.
Në qoftë se kërkohet informacion shtesë ose më i detajuar, unë do ta paraqes atë siç kërkohet nga Banka e Shqipërisë.

_____________________________________
(Emri/Mbiemri i aksionerit/ortakut/administratorit të propozuar)
_____/____/____
     (data)	
__________________________________ 
  (nënshkrimi i plotë)”




